Fòpin sí SARS

Fòpin sí SARS tí gbajúmọ̀ ògbufọ̀ rẹ̀ lédè gẹ̀ẹ́sì túmọ̀ sí End SARS, jẹ́ ìfẹ̀hónúhàn àwọn ọ̀dọ́ orílẹ̀-èdè Nàìjíríà tí ó bẹ̀rẹ̀ lórí ìtàkùn ayélujára,Twitter  láti pe ìjọba àpapọ̀ sí fífòpin sí àkànṣe ẹ̀ka ọlọ́pàá agbóguntolè, Special Anti-Robbery Squad, tí wọ́n fẹ̀tẹ̀ sílẹ̀, tí wọ́n wá ń pa làpálàpá nípa híhalẹ̀ mọ́ àwọn aláìṣẹ̀ àti gbígbógun ti àwọn ará ìlú lọ́nà tó lòdì sí òfin.

Bí ó ṣe bẹ̀rẹ̀
Ìfẹ̀hónúhàn náà bẹ̀rẹ̀ gẹ́gẹ́ bí ìpolongo lórí ìkànnì ayélujára Twitter pẹ̀lú àrokò #ENDSARS láti sọ fún Ìjọba Àpapọ̀ Orílẹ̀-èdè Nàìjíríà láti fòpin sí àkànṣe ẹ̀ka ọlọ́pàá agbóguntolè, SARS. Láàárín òpin ọ̀sẹ̀ kan, lọ́jọ́ kẹsàn-án sí kọkànlá oṣù kẹwàá ọdún 2020, (9–11 October 2020), àrokò #ENDSARS ti ní ìpolongo mílíọ̀nù méjìdínlọ́gbọ̀n lórí Twitter. Lásìkò yìí, àwọn ọmọ Nàìjíríà ṣe àfihàn àwọn ẹ̀rí àwòrán àti fídíò ìwà àìbófinmu bíi: jíjínigbé, ìpànìyàn, ìfipábánilò', olè jíjà, ìfìyàjẹ aláìṣẹ̀ lọ́nà àìtọ́, títi aláìṣẹ̀ mọ́lé, pípàyàn lọ́nà àìtọ́ àti ìfipágbowó àbẹ̀tẹ́lẹ̀ tí ẹ̀ka ọlọ́pàá SARS wọ̀nyí ń hù lórílẹ̀-èdè Nàìjíríà. A lè rí àwọn fídíò-bóṣeńlọ lórí ìkànnì ayélujára yìí Endsars 

Wọ́n fẹ̀sùn kan àwọn ọlọ́pàá SARS pé, íṣe ni wọ́n dàmú àwọn aráàlú nípa ṣíṣe àyẹ̀wò ìgbónára àìtọ́ fun aráàlú, jíjínigbé, ìpànìyàn, ìfipábánilòpọ̀, olè jíjà, ìfìyàjẹ aláìṣẹ̀ lọ́nà àìtọ́, títi aláìṣẹ̀ mọ́lé, pípàyàn lọ́nà àìtọ́, ìfipágbowó àbẹ̀tẹ́lẹ̀, híhalẹ̀ àti gbígba owó lọ́wọ́ àwọn ọ̀dọ́ tí wọ́n bá rí nínú ọkọ̀-ayọ́kẹ́lẹ́ bọ̀gìnnì, ìdásílẹ̀ ìbùdó àyẹ̀wò àìtọ́, àyẹ̀wò ẹ̀rọ ìbánisọ̀rọ̀, pàápàá jù lọ iPhones. Àwọn kan kéde pé Ìfẹ̀hónúhàn náà tí ṣe àṣeyọrí nígbà tí àwọn aláṣẹ ọlọ́pàá kéde pé wọ́n ti fòpin sí àkànṣe ẹ̀ka ọlọ́pàá SARS lọ́jọ́ kọkànlá oṣù kẹwàá ọdún 2020. Àwọn mìíràn tako èyí, wọ́n sọ pé ìjọba tí ṣe irú ìlérí bẹ́ẹ̀ rí ṣùgbọ́n tó jásí pàbó, tàbí tó jẹ́ pé pàbó ló jásí.  

Ìjọba ti gbìyànjú láti fipá dá Ìfẹ̀hónúhàn náà dúró, ṣùgbọ́n pàbó ni gbogbo ìgbìyànjú wọn ń já sí.

Àwọn ìtọ́kasí